b'\n_START_ARTICLE_\nLirastolisti fikus\n_START_SECTION_\nOpis\n_START_PARAGRAPH_\nVrstno ime izvira iz zna\xc4\x8dilno oblikovanih listov tega fikusa, ki spominjajo na liro._NEWLINE_Lirastolisti fikus v naravi zraste do 12 metrov visoko in ima pokon\xc4\x8dno deblo, ki se pogosto za\xc4\x8dne deliti \xc5\xbee pri tleh. Kro\xc5\xa1nja drevesa je dokaj velika, sestavljajo pa jo pokon\xc4\x8dne veje, na katerih so do 50 cm dolgi usnjati listi. Dno lista je zaokro\xc5\xbeeno, nato se list zo\xc5\xbei in se na koncu spet raz\xc5\xa1iri ter na vrhu, na koncu srednje listne \xc5\xbeile naredi majhno konico. Rob listov je valovit._NEWLINE_Enospolni cvetovi tega fikusa so zdru\xc5\xbeeni v socvetja hru\xc5\xa1kaste oblike. Socvetje je na zgornji strani odprto, vhod pa zastirajo \xc5\xa1tevilne majhne luske, kar daje cvetu podoben videz kot ga ima cvet smokve.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nLirastolisti fikus je samonikel v tropskih obmo\xc4\x8djih Afrike in je zelo zahtevna vrsta, ki je izjemno ob\xc4\x8dutljiva na mraz. Ne prenese namre\xc4\x8d temperatur pod 7\xc2\xba C. Danes je ta vrsta fikusa izjemno priljubljena okrasna sobna rastlina. V naravi se razmno\xc5\xbeuje s semeni, gojene fikuse te vrste pa razmno\xc5\xbeujejo z grebenicami ali potaknjenci.'